Kolme uutta koronavirustartuntaa on paljastunut Uudellamaalla sunnuntain aikana. Vahvistettuja sairaustapauksia on Suomessa yhteensä kuusi.

Lisäksi noin 150 sairastuneiden kanssa lähikontaktissa ollutta on pantu karanteeniin varmuuden vuoksi. Suurella osalla heistä riski sairastua on pieni.

Sunnuntaiaamuna tuli tieto sairastuneesta lapsesta ja eläkeikäisestä miehestä. Iltapäivällä vahvistui vielä kolmas uusi tautitapaus, aikuinen nainen.

Helsingin ja Uudenmaan sairaanhoitopiirin infektiotautien ylilääkäri Asko Järvisen mukaan tautitapauksia tulee todennäköisesti lähiaikoina lisää.

Pormestari Jan Vapaavuori kertoo Helsingin kaupungin nostavan valmiutta virustilanteen vuoksi sekä sosiaali- että terveystoimessa että kasvatuksen ja koulutuksen toimialalla.

130 karanteeniin koulusta ja jalkapallojoukkueesta

Kaksi sunnuntain uusista sairastuneista kuuluu lähipiiriin henkilön kanssa, jolla todettiin tartunta perjantaina. Toinen heistä on lapsi ja toinen eläkeikäinen mies.

Kumpikin on palannut kotiin näytteenoton jälkeen ja voi HUSin mukaan hyvin. Heille on annettu ohje pysyä kotona.

Sairastuneella lapsella arvioidaan olleen noin 130 lähikontaktia helsinkiläisessä Viikin normaalikoulussa ja paikallisessa jalkapallojoukkueessa keskiviikkona. Altistuneiden nimet ovat pääosin tiedossa ja heidät on kaikki asetettu karanteeniin. Iso osa heistä on koululaisia, ja heille järjestetään opetus kotiin.

– Sairastunut lapsi oli koulussa hyvin, hyvin lieväoireisena. Karanteeniin pantujen riski sairastua ei ole suuri, painottaa ylilääkäri Asko Järvinen.

Karanteeniin asetettujen ei tule liikkua muiden ihmisten joukossa eikä tavata ihmisiä. Altistuneiden perheenjäsenet voivat jatkaa elämäänsä normaalisti.

Kaikkia Viikin normaalikoulun oppilaita ei ole asetettu karanteeniin. Johtavan rehtorin Tapio Lahteron mukaan esimerkiksi samassa ruokasalissa ruokailu ei vaadi karanteenia. Linjaus on tehty THL:n ja HUSin asiantuntija-arvioiden pohjalta.

– Huoltajille ja henkilökunnalle on lähetetty tänään viesti tapahtuneesta. Niiden oppilaiden huoltajille, joita karanteeni koskee, on lähetetty erikseen tarkemmat ohjeet, Lahtero sanoo.

Sairastuneella eläkeläismiehellä ei lähikontakteja ole ollut. Lähikontaktista on kyse, kun on ollut sairastuneen läheisyydessä samassa tilassa vähintään 15 minuutin ajan.

Kolmas uusi tartuntatapaus oli suomalaisnainen

Sunnuntaina on tullut tieto myös kolmannesta uudesta sairastuneesta HUSissa. Sairastunut suomalaisnainen kuuluu keskiviikkona sairastuneen, Milanossa matkailleen naisen lähipiiriin.

– Tämän naisen lähipiiriin kuuluu 15 henkilöä. Heidät kaikki on tavoitettu, he ovat karanteenissa, heillä ei ole uusia tartuntoja eivätkä he ole altistaneet muita.

HUSin mukaan tartuntoja osattiin jo odottaa henkilöiden saamien oireiden perusteella. Infektiolääkärit, THL ja kunnat selvittelevät nyt todettujen tartuntojen pohjalta virukselle altistuneita henkilöitä. HUSin mukaan heihin ollaan yhteydessä.

– Toivomme että karanteeniin määrätyt pysyisivät kotona, pitäisivät huolta hygieniasta, pesisivät ahkerasti käsiään, käyttäisivät mielellään omaa pyyhettä ja olisivat puhelinyhteydessä terveydenhuoltoon, mikäli oireita tulee, Järvinen sanoo.

THL: Tutkittu nyt 90 ihmisen näytteet

THL:n ylilääkäri Taneli Puumalaisen mukaan koronavirustartuntoja raportoidaan tällä hetkellä enemmän Kiinan ulkopuolelta kuin Kiinasta. Suomessa on tutkittu noin 90 ihmisen näytteet ja todettuja tautitapauksia on ollut kuusi. Lisäksi jälkikäteen on tutkittu yli 130 influenssanäytettä. Niistä yhtään tautitapausta ei löytynyt.

Virossa koronaviruksen leviämistä on päätetty hillitä aloittamalla kuumemittaukset Tallinnan sataman kautta maahan tuleville laivamatkustajille. Suomessa vastaavaa päätöstä ei ole tehty, eikä se HUSin ja THL:n mukaan kannattaisikaan.

– Jos katsotaan näitä meidän kuutta tapausta, yksikään ei olisi jäänyt minkäännäköisellä maahantulon kuumeseurannalla kiinni. Meillä Suomessa paukut pannaan tehokkaampiin ja tutkitusti parempiin keinoihin, HUSin Asko Järvinen sanoo.

Koronavirus leviää nyt Pohjois-Italiassa, minne Suomella on voimakkaat kontaktit. Tästä syystä Järvinen olettaa, että tartuntatapauksia tulee lähiaikoina lisää.

Helsingissä avataan maanantaina neuvontapuhelin. Se on tarkoitettu korona-altistumista epäileville helsinkiläisille, joilla on oireita. Numero on 09 310 10024 ja se avautuu maanantaina kello 9.

HUS ja THL järjestivät sunnuntain koronavirustilanteesta tiedotustilaisuuden, jossa vastattiin myös moniin muihin kysymyksiin taudista. Voit katsoa tallenteen tiedotustilaisuudesta klikkaamalla tämän jutun pääkuvaa.

Lue lisää:

Lue tästä kaikki tuoreimmat tiedot koronaviruksesta

Husissa todettu toinen koronavirustartunta – tartunta saatu Pohjois-Italiasta

Hallituksen mukaan koronaviruksen tartuntariski Suomessa edelleen pieni – Suojavarusteet riittävät 400 000 terveydenhuollon ammattilaisen suojaamiseen

Koronaviruksen pelko ajaa flunssapotilaita terveyskeskukseen – älä marssi suoraan, vaan soita ensin